b'\n_START_ARTICLE_\nBjegunac (1993.)\n_START_SECTION_\nRadnja\n_START_PARAGRAPH_\nDr. Richard Kimble, uspje\xc5\xa1ni krvo\xc5\xbeilni kirurg iz Chicaga jedne ve\xc4\x8deri dolazi ku\xc4\x87i i pronalazi svoju suprugu, Helen, smrtno ranjenu od strane jednorukog mu\xc5\xa1karca i, premda ga poku\xc5\xa1ava zaustaviti, mu\xc5\xa1karac pobjegne. Zbog nedostataka dokaza o provali, \xc4\x8dinjenici da je upravo Kimble nasljednik bogatog \xc5\xbeivotnog osiguranja svoje supruge i neshva\xc4\x87enog poziva upomo\xc4\x87, dr. Kimble biva optu\xc5\xbeen za ubojstvo te osu\xc4\x91en na smrtnu kaznu. Na putu do izvr\xc5\xa1enja kazne, u autobusu ostali zatvorenici poku\xc5\xa1avaju pobje\xc4\x87i pritom raniv\xc5\xa1i jednog stra\xc5\xbeara i ubiv\xc5\xa1i voza\xc4\x8da te tako izazvav\xc5\xa1i autobusnu nesre\xc4\x87u s nadolaze\xc4\x87im vlakom. Kimble jedva uspijeva pobje\xc4\x87i sudaru autobusa i vlaka, pritom spasiv\xc5\xa1i \xc5\xbeivot \xc4\x8duvaru te bje\xc5\xbei u no\xc4\x87. Zamjenik Samuel Gerard i njegova skupina federalnih mar\xc5\xa1ala dolazi kako bi prona\xc5\xa1la odbjegle zatvorenike dok oni ranjeni bivaju prevezeni u obli\xc5\xbenju bolnicu. Kimble dolazi u istu bolnicu kako bi previo rane i promijenio svoj fizi\xc4\x8dki izgled. Tijekom odlaska iz bolnice ranjeni \xc4\x8duvar ga prepozna, ali on pobjegne u kolima hitne pomo\xc4\x87i. Gerard i njegov tim blokiraju tunel koji vodi kroz veliku branu, ali Kimble bje\xc5\xbei iz vozila te se po\xc4\x8dne probijati kroz tunele u brani. Gerard ga susti\xc5\xbee, ali Kimble se baca s brane, ne ostaviv\xc5\xa1i nikakvog traga za policajce._NEWLINE_Kimble se vra\xc4\x87a u Chicago kako bi prona\xc5\xa1ao ubojicu, a njegov prijatelj i kolega dr. Charles Nichols mu daje ne\xc5\xa1to novaca. Glume\xc4\x87i domara, Kimble odlazi u odjel bolnice Cook County koji se bavi prostetikom kako bi prona\xc5\xa1ao listu ljudi koji su popravljali umjetnu ruku nakon \xc5\xa1to je njegova supruga ubijena. Gerard shva\xc4\x87a da Kimble vjerojatno tra\xc5\xbei jednorukog mu\xc5\xa1karca te zapo\xc4\x8dinje sli\xc4\x8dnu potragu kako bi predvidio Kimbleov sljede\xc4\x87i potez. Kimble uskoro odlazi u posjet jednorukom mu\xc5\xa1karcu u zatvor optu\xc5\xbeenom za oru\xc5\xbeanu plja\xc4\x8dku, ali uvjeri se da on nije ubojica. Gerard i njegov tim tako\xc4\x91er dolaze u zatvor tra\xc5\xbee\xc4\x87i istog \xc4\x8dovjeka pa Gerard vidi Kimblea dok je ovaj na odlasku. Slijedi potjera u kojoj Gerard s nekoliko hitaca poku\xc5\xa1a pogoditi Kimblea, ali ga u tome sprije\xc4\x8di neprobojno staklo. Gerard nakon toga kre\xc4\x87e u potjeru za Kimbleom na ulice Chicaga gdje se upravo odr\xc5\xbeava parada za Dan sv. Patrika te Kimble jedva uspijeva pobje\xc4\x87i. Nakon toga Kimble posjeti ku\xc4\x87u sljede\xc4\x87e osobe na listi, biv\xc5\xa1eg policajca Fredericka Sykesa. Uvjeri se da je to mu\xc5\xa1karac koji je ubio njegovu suprugu te saznaje da je Sykes zaposlen u farmaceutskoj kompaniji koja radi na novom lijeku imena Provasic. Kimble je istra\xc5\xbeivao taj lijek i otkrio da uzrokuje o\xc5\xa1te\xc4\x87enje jetre zbog \xc4\x8dega se isti nikad ne bi mogao pojaviti na policama ljekarni. Tako\xc4\x91er saznaje i da je Nichols, koji je voditelj procesa razvoja lijeka, sredio prikrivanje njegovog istra\xc5\xbeivanja i naru\xc4\x8dio ubojstvo Kimblea (ubojstvo njegove supruge bilo je slu\xc4\x8dajno). Gerard slijedi Kimblea do Sykesovog doma i otkriva isto._NEWLINE_Dok se Kimble vozi nadvoznom \xc5\xbeeljeznicom kako bi se suo\xc4\x8dio s Nicholsom, Sykes ga napada, a tijekom njihove borbe Sykes ubija policajca prije nego ga Kimble ulovi i lisicama ve\xc5\xbee za dr\xc5\xa1ku vlaka. Nekoliko trenutaka kasnije, Kimble prekida Nicholsov govor optu\xc5\xbeuju\xc4\x87i ga za falsificiranje podataka o lijeku. Njih dvojica se zapo\xc4\x8dinju tu\xc4\x87i dok ih istovremeno proganja Gerard i neljubazni policajci Chicaga koji vjeruju da je Kimble ubio policajca u vlaku te im je nare\xc4\x91eno da ga na licu mjesta ubiju. Kada se Kimble, Nichols i Gerard na\xc4\x91u u praonici rublja u hotelu, Gerard govori da zna za urotu koju je organizirao Nichols. \xc4\x8cuv\xc5\xa1i to, Nichols poku\xc5\xa1a ubiti Gerarda, ali mu Kimble u posljednji trenutak spa\xc5\xa1ava \xc5\xbeivot udaraju\xc4\x87i Nicholsa u le\xc4\x91a. Kimblea odvoze u pritvor budu\xc4\x87i je tehni\xc4\x8dki jo\xc5\xa1 uvijek bjegunac, unato\xc4\x8d njegovoj nevinosti. Nakon \xc5\xa1to u\xc4\x91u u automobil, Gerard mu skida lisice dok se zajedno odvoze s mjesta doga\xc4\x91aja.\n_START_SECTION_\nProdukcija\n_START_PARAGRAPH_\nPremda se vi\xc5\xa1e od polovice filma doga\xc4\x91a u ruralnom dijelu dr\xc5\xbeave Illinois, veliki dio filma snimljen je u okrugu Jackson, Sjeverna Karolina. Scene u kojima Kimblea i zatvorenike prevoze autobusom te scene prometne nesre\xc4\x87e autobusa i vlaka snimljena je na tra\xc4\x8dnicama u planinama Great Smoky malo izvan gradi\xc4\x87a Dillsboro, Sjeverna Karolina. Voza\xc4\x8di koji idu na proputovanje tra\xc4\x8dnicama jo\xc5\xa1 uvijek mogu vidjeti olupine na putu iz Dillsboroa. Scene u bolnici nakon Kimbleovog bijega snimljene su u \xc5\xbeupanijskoj bolnici Harris u gradu Sylva, Sjeverna Karolina. Brana Cheoah bila je lokacija odakle je Kimble sko\xc4\x8dio. U jednoj sceni s automobilskom potjerom mo\xc5\xbee se vidjeti prometni znak koji upu\xc4\x87uje na Murphy._NEWLINE_Ostatak filma snimljen je u Chicagu (dr\xc5\xbeava Illinois), uklju\xc4\x8duju\xc4\x87i i nekoliko scena koje se doga\xc4\x91aju na brani koje su snimljene u ostatku teretnih tunela samog grada. Jednoruki mu\xc5\xa1karac \xc5\xbeivio je u povijesnom predjelu Pullman u Chicagu. Harrison Ford poslu\xc5\xbeio se telefonskom govornicom u Pullman pubu nakon \xc4\x8dega se penje uz ljestve i bje\xc5\xbei po krovovima povijesnog niza ku\xc4\x87a prema ku\xc4\x87i jednorukog mu\xc5\xa1karca. Postoji jo\xc5\xa1 nekoliko scena u filmu u kojima se mo\xc5\xbee vidjeti niz ku\xc4\x87a iz tog povijesnog dijela grada. Tijekom scene potjere na paradi za vrijeme Dana svetog Patrika tada\xc5\xa1nji gradona\xc4\x8delnik Richard M. Daley i tada\xc5\xa1nji dr\xc5\xbeavni odvjetnik Roland W. Burris nakratko se pojavljuju u kadru.\n_START_SECTION_\nZarada i kritike\n_START_PARAGRAPH_\nFilm Bjegunac u prvom vikendu kino distribucije u SAD-u zaradio je 23.758,855 dolara te se na prvom mjestu box-officea zadr\xc5\xbeao punih \xc5\xa1est tjedana. U kona\xc4\x8dnici je u SAD-u zaradio 183.875,760, a dana\xc5\xa1nja ukupna svjetska zarada filma iznosi 368.875,760 dolara. Bjegunac je pobrao uglavnom hvalospjeve filmskih kriti\xc4\x8dara. Na popularnoj Internet stranici Rotten Tomatoes film ima 94% pozitivnih ocjena, a na drugoj Internet stranici - Metacritic - film ima prosje\xc4\x8dnu ocjenu 86/100. Roger Ebert dao je filmu \xc4\x8detiri zvjezdice prozvav\xc5\xa1i ga "jednim od najboljih filmova godine". Nekoliko kriti\xc4\x8dara izrazilo je nezadovoljstvo krajem filma koji uklju\xc4\x8duje elemente konspirativnog trilera.\n_START_SECTION_\nNovela i remake\n_START_PARAGRAPH_\nJeanne Kalogridis napisala je novelu temeljenu na filmu. Radila je na njoj koriste\xc4\x87i se originalnim scenarijem koji ne sadr\xc5\xbeava ve\xc4\x87inu humoristi\xc4\x8dnih dosjetki prisutnih u filmu. U njezinoj knjizi ve\xc4\x87ina vremena posve\xc4\x87ena je glavnim likovima filma, posebno Gerardu i njegovoj ekipi. Tako\xc4\x91er su snimljena i dva remakea - jedan na telugu jeziku (Criminal), a drugi na jeziku Malayali (Nirnayam).\n_START_SECTION_\nFilmski nastavak\n_START_PARAGRAPH_\nGlumac Tommy Lee Jones reprizirao je ulogu Gerarda u nastavku filma \xc4\x8cuvari zakona iz 1998. godine u kojem tako\xc4\x91er glume i Wesley Snipes, Robert Downey Jr., Joe Pantoliano, Daniel Roebuck i Tom Wood. Iako se i u drugom filmu pojavljuje ista Gerardova ekipa koja lovi bjegunca optu\xc5\xbeenog za ubojstvo, u njemu ne glumi Ford niti se pojavljuje lik Kimblea, a tako\xc4\x91er se ne spominju doga\xc4\x91aji iz prethodnog filma. Me\xc4\x91utim, izmi\xc5\xa1ljena bolnica u kojoj je Kimble radio (Chicago Memorial) spominje se i u \xc4\x8cuvarima zakona.'